Up-568/04
Natisni
Opravilna št.:
Up-568/04
Datum odločitve:
10. 12. 2004
ECLI:
ECLI:SI:USRS:2004:Up.568.04
Akt:
Ustavna pritožba družbe A. zoper sklep Okrajnega sodišča v Velenju št. 0001 Ig 2004/00262 z dne 18. 6. 2004 in zoper sodbo Višjega sodišča v Celju št. Cpg 556/2001 z dne 27. 11. 2002 v zvezi s sodbo Okrožnega sodišča v Celju št. II Pg 310/99 z dne 25. 5. 2001
Izrek:
Ustavna pritožba družbe A. zoper sklep Okrajnega sodišča v Velenju št. 0001 Ig 2004/00262 z dne 18. 6. 2004 in zoper sodbo Višjega sodišča v Celju št. Cpg 556/2001 z dne 27. 11. 2002 v zvezi s sodbo Okrožnega sodišča v Celju št. II Pg 310/99 z dne 25. 5. 2001 se zavrže.
Evidenčni stavek:
Ker nista podani procesni predpostavki izčrpanosti pravnih sredstev oziroma pravočasnosti, je Ustavno sodišče ustavno pritožbo zavrglo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.1, 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
30. 7. 2004
Vrsta odločitve:
sklep
Vrsta rešitve:
zavrženje
Dokument:
US24171
Up-568/04-4
10. 12. 2004
SKLEP
Ustavno sodišče je v postopku za preizkus ustavne pritožbe družbe A., Trgovina na veliko, d.o.o., Ž. Ž., ki jo zastopa direktor B. B., na seji senata dne 24. novembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba družbe A. zoper sklep Okrajnega sodišča v Velenju št. 0001 Ig 2004/00262 z dne 18. 6. 2004 in zoper sodbo Višjega sodišča v Celju št. Cpg 556/2001 z dne 27. 11. 2002 v zvezi s sodbo Okrožnega sodišča v Celju št. II Pg 310/99 z dne 25. 5. 2001 se zavrže.
Obrazložitev
1. Pritožnica vlaga ustavno pritožbo zoper v izreku navedene sodne odločbe. Navaja, da je sodišče dovolilo rubež dobroimetja na njenem transakcijskem računu še pred pravnomočnostjo izpodbijanega sklepa Okrajnega sodišča v Velenju. Ker ima rubež za posledico blokado transakcijskega računa, družba ne bo mogla plačati sodne takse za ugovor zoper sklep o izvršbi, s čimer ji je dejansko onemogočena možnost do enakega varstva pravic iz 22. člena Ustave. Poleg tega nasprotuje sodbi Višjega sodišča v Celju št. Cpg 556/2001 z dne 27. 11. 2002, s katero je bila zavrnjena njena pritožba zoper sodbo Okrožnega sodišča v Celju št. II Pg 310/99 z dne 25. 5. 2001, ki je podlaga za izdajo izpodbijanega sklepa Okrajnega sodišča v Velenju o izvršbi.
2. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva. Če pritožničine navedbe v zvezi s sklepom Okrajnega sodišča v Velenju št. 0001 Ig 2004/00262 z dne 18. 6. 2004 pomenijo predlog za predčasno obravnavo ustavne pritožbe, je treba pojasniti, da lahko Ustavno sodišče po določbi drugega odstavka 51. člena ZUstS izjemoma odloča o ustavni pritožbi že pred izčrpanjem izrednih pravnih sredstev, ne more pa odločati pred izčrpanjem rednih pravnih sredstvih. Zoper sklep Okrajnega sodišča v Velenju je v skladu s prvim odstavkom 53. člena Zakona o izvršbi in zavarovanju (Uradni list RS, št. 51/98 in nasl. - ZIZ) dovoljen ugovor. Pritožnica je ugovor sicer vložila (in ga tudi priložila ustavni pritožbi), ni pa izkazala, da je sodišče o njem odločilo, kar pomeni, da redno pravno sredstvo še ni izčrpano. Ker ni podana procesna predpostavka izčrpanosti pravnih sredstev in ker niso izpolnjeni pogoji za predčasno obravnavo ustavne pritožbe, je Ustavno sodišče ustavno pritožbo v tem delu zavrglo.
3. Po prvem odstavku 52. člena ZUstS se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Iz štampiljke na kopiji sodbe Višjega sodišča v Celju izhaja, da je pritožnica izpodbijano sodno odločbo prejela dne 4. 2. 2003. Ker je očitno, da je ustavna pritožba, vložena dne 29. 7. 2004, prepozna, je Ustavno sodišče ustavno pritožbo tudi v tem delu zavrglo.
4. Senat Ustavnega sodišča je sprejel ta sklep na podlagi prve in druge alineje prvega odstavka 55. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger